Սուսաննա Մկրտչյան (նկարիչ)

Սուսաննա Մկրտչյան (), հայ նկարիչ։ ՀՀ մշակույթի վաստակավոր գործիչ (2011), Գյումրու պատվավոր քաղաքացի։

Կենսագրություն 
Սուսաննա Մկրտչյանը ծնվել է 1946 թվականին Լենինականում (այժմ՝ Գյումրի) Ղարսից Ալեքսանդրապոլում հաստատված ընտանիքում։ 1953-1964 թվականներին սովորել է Գյումրիի թիվ 10 միջնակարգ դպրոցում, 1965-1970 թվականներին՝ Երևանի գեղարվեստա-թատերական ինստիտուտում։ Աշակերտել է Հակոբ Անանիկյանին, Սերգեյ Միրզոյանին։ 1969-1978 թվականներին դասավանդել է Գյումրիի Մերկուրովի անվան նկարչական դպրոցում, 1970-2004 թվականներին՝ Գյումրիի Միքայել Նալբանդյանի անվան մանկավարժական ինստիտուտի կերպարվեստի բաժնում, 1995-2010 թվականներին՝ Գյումրիի ճարտարագիտական ինստիտուտում, 2007 թվականից՝ պրոֆեսոր։ 1978 թվականից Գեղագիտության ազգային կենտրոնի Գյումրիի մասնաճյուղի հիմնադիր-տնօրենն է։

1970 թվականից մասնակցել է բազմաթիվ հանրապետական և միջազգային ցուցահանդեսների, անհատական ցուցահանդես է ունեցել Հայաստանում և արտերկրում։ 2016 թվականին ՀՀ ԱԺ-ում բացվել է Սուսաննա Մկրտչյանի «Մասունքներ» խորագիրը կրող հոբելյանական ցուցահանդեսը, որտեղ ներկայացվել է արվեստագետի 35 աշխատանք։

Ստեղծագործում է գեղանկարչության, գրաֆիկայի բնագավառներում, նկարում մետաքսի վրա, ստեղծում նատյուրմորտներ, թղթե արձաններ, տարազներ։ «Գյումրի՛, իմ սեր» գրաֆիկական շարքում նկարչուհին ներկայացրել է հարազատ քաղաքի՝ Ալեքպոլ-Գյումրու անցած-գնացած դեպքերն ու դեմքերը, կյանքն ու կենցաղը, անկրկնելի ոգին ու շունչը, բնիկ գյումրեցիներին բնորոշ կերպարներն ու կոլորիտային տիպերը։ «Գյումրի» շարքում նկարչուհին փորձում է մո­ռացությունից փրկել և նոր սերնդի համար պահպանել հին Գյումրին առանձնահատուկ կոլորիտով ու ծեսի վերածված ավանդույթներով։

Անդամակցություն 
 Գիտությունների միջազգային ակադեմիայի բնության և հասարակության բաժնի պատվավոր դոկտոր, 1999
 Հայաստանի նկարիչների միության անդամ, 2002
 Հայաստանի ժուռնալիստների միության անդամ, 2007
Հայ կանանց միջազգային միության (AIWA) անդամ

Պարգևներ 
 «Ամենայն Հայոց Կաթողիկոս Վազգեն Առաջին» մեդալ, 2007
 ՀՀ մշակույթի վաստակավոր գործիչ, 2011
 Գյումրիի տարվա մարդ «Գյումրու երախտավոր», 2012
 «Հայուհի» մրցանակ, 2013
 «Գյումրու պատվավոր քաղաքացի, 2022։

Ծանոթագրություններ 

Հայ նկարչուհիներ
ՀՀ մշակույթի վաստակավոր գործիչներ
Հայաստանի նկարիչների միության անդամներ
Հայաստանի ժուռնալիստների միության անդամներ
Երևանի պետական գեղարվեստաթատերական ինստիտուտի շրջանավարտներ
Գյումրու պատվավոր քաղաքացիներ